ACSO Filiași a pierdut, scor 3-4, în Banat, în fața formației CSC Ghiroda și Giarmata Vii, în etapa a 8-a, ultima din play-off-ul Ligii 3 – seria 7, dar s-a calificat pentru barajul de promovare în Liga 2. Doljenii aveau nevoie de un punct la Ghiroda ca să-și asigure matematic locul 2 și puteau obține remiza dacă suportau mai bine presiunea și „încercau“ mai mult poarta adversă, dar n-a fost să fie. Trupa lui Victor Naicu a profitat însă din plin de remiza înregistrată, 2-2, de Viitorul Șimian la CSM Deva, principala contracandidată la poziția secundă și astfel poate trata ultima rundă fără emoții.
În fine, revenind la joculul din Banat, ACSO Filiași a deschis scorul printr-un super gol al lui Alex Cioablă (’13, 0-1).
Ghiroda a replicat în aceeași manieră prin Petrișor Jichici (’18, 1-1). Bănățenii au trecut apoi la cârma jocului reușind să înscrie alte trei goluri, prin Adrian Popa (’37, 2-1), Cosmin Mancaș (’59, 3-1) și Răzvan Trandu (’61, 4-1).
Ne mai având nimic de pierdut, ACSO Filiași a atacat mai mult și a relansat jocul spre final, după ce a redus din diferență prin Alex Cioablă (’79, 4-2) și Viorel Vîlcică (’80, 4-3). Cu toate că s-a mai apropiat periculos de poarta adversă în două-trei rânduri, ACSO Filiași nu a mai „găsit“ golul care să aducă punctul mult dorit în fieful liderului, care a declanșat fiesta după ultimul fluier. VEZI REZUMATUL MECIULUI!
A treia încercare pentru ACSO Filiași
Pentru ACSO Filiași este al doilea baraj de promovare consecutiv și al treilea de la participarea în Liga 3. În primul baraj doljenii au întâlnit-o pe SR Brașov, apoi pe CSM Reșița, iar de data aceasta vor da piept cu FC Bihor Oradea.
Dar până atunci, în ultima etapă a play-off-ului, băieții lui Victor Naicu, Cosmin Fruntelată și Costel Vodiță vor primi vizita echipei CSM Deva. Meciul este programat sâmbătă, 18 mai, de la ora 18.00, dar sunt discuții ca partida să se desfășoare mai devreme, mai exact vineri, de la aceeași oră.
CSC Ghiroda: Ciocan – Coroiu, Butnărașu, Mancaș, Popovici, Bulza, Vasluian, Jichici, D. Pop, Ad. Popa, Stupu. Antrenor: Sorin Bălu.
ACSO Filiași: Găgeatu – Armășelu, Al. Popa, Vîlcică, Dina, Stăiculescu, Guță, Rogoveanu, Petre, Scuturoiu, Cioablă. Au mai intrat: R. Oprea, Mitulețu, S. Popa, Duriță.
Antrenor: Victor Naicu.
Declarații după meci:
Liga 3 – Seria 7 | Rezultatele meciurilor din etapa 8, din play-off şi play-out
Play-off, etapa 8:
Vineri, 10 mai: CSM Deva – Viitorul Şimian 2-2, CSC Ghiroda şi Giarmata Vii – ACSO Filiaşi 4-3.
Clasament: 1. Ghiroda 55 puncte (golaveraj 21-14), 2. Filiaşi 48 (13-19), 3. Deva 44 (17-17), 4. Şimian 42 (15-16).
Play-out, etapa 8:
Vineri, 10 mai: FCU II Craiova – Jiul Petroşani 8-6, Universitatea II Craiova – Voinţa Lupac 12-0.
Sâmbătă, 11 mai – ora 18.00: CSO Turceni – Gilortul Târgu Cărbuneşti.
Clasament: 1. Universitatea II 46 (31-12), 2. Cărbuneşti 41 (19-9), 3. Lupac 29 (13-25), 4. Petroşani 26 (14-26), 5. FCU II 19 (22-22), 6. Turceni 15 (9-14).